Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 258/13/1103	Bratislava III, 20.1.2014
EEČ : 2-10-52-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane  podľa § 278 odsek 1 Trestného zákona

Rozhodol: 	prokurátor Okresnej prokuratúry Bratislava III
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako daňový subjekt XXXXX - TELAM, 925 22 XXXXX, DIČ: XXXXX, IČO: XXXXX podal daňové priznanie k dani z príjmov fyzickej osoby za zdaňovacie obdobie roku 2005 a 2006 a vlastnú daňovú povinnosť v celkovej výške 3025,08 €, pričom uvedenú splatnú daň nezaplatil, čím spôsobil pre štátny rozpočet Slovenskej republiky celkovú škodu vo výške 3008,47 €,

lebo nie je tento skutok trestným činom a nie je dôvod na postúpenie veci

Odôvodnenie:
Uznesením povereného príslušníka Okresného riaditeľstva Policajného zboru v Bratislave - okolie, Úradu justičnej a kriminálnej polície, Oddelenia skráteného vyšetrovania XXXXX sp. zn. ČVS: ORP-4068/3-OSV-BH-2009 zo dňa 12.04.2010 bolo podľa  § 206 odsek 1 Trestného poriadku vznesené obvinenie XXXXX pre trestný čin nezaplatenia dane podľa § 278 odsek 1 Trestného zákona na tom skutkovom základe, že 

ako daňový subjekt XXXXX - TELAM, 925 22 XXXXX, DIČ: XXXXX, IČO: XXXXX podal daňové priznanie k dani z pridanej hodnoty za zdaňovacie obdobia III. štvrťrok 2005, I. až IV. štvrťrok 2006, II štvrťrok 2007, IV. štvrťrok 2008, I. až IV. štvrťrok 2009 a v nich uvedenú vlastnú daňovú povinnosť v celkovej výške 5357,89 € neuhradil a za zdaňovacie obdobie roku 2005 a 2006 podal daňové priznanie na dani z príjmov fyzickej osoby v ktorom vykázal vlastnú daňovú povinnosť v celkovej výške 3025,08 € a uvedenú daň nezaplatil, čím spôsobil pre štátny rozpočet Slovenskej republiky celkovú škodu vo výške 8382,97 €.

V priebehu vyšetrovania došlo v zmysle § 206 odsek 6 Trestného poriadku k zmene právnej kvalifikácie uvedeného skutku a to v časti skutku:

kde ako daňový subjekt XXXXX - TELAM, 925 22 XXXXX, DIČ: XXXXX, IČO: XXXXX podal dňa 25.04.2006 na Daňový úrad XXXXX daňové priznanie k dani z pridanej hodnoty za zdaňovacie obdobie 1 štvrťrok 2006, v ktorom priznal daň vo výške 892,15 €, splatnú dňa 25.04.2006, z ktorej zadržal a neodviedol sumu 335,93 €, 
následne podal dňa 25.07.2006 na Daňový úrad XXXXX daňové priznanie k dani z pridanej hodnoty za zdaňovacie obdobie 2 štvrťrok 2006, v ktorom priznal daň vo výške 1448,08 €, splatnú dňa 25.07.2006, ktorú zadržal a neodviedol,
následne podal dňa 25.10.2006 na Daňový úrad XXXXX daňové priznanie k dani z pridanej hodnoty za zdaňovacie obdobie 3 štvrťrok 2006, v ktorom priznal daň vo výške 239,22 €, splatnú dňa 25.10.2006, ktorú zadržal a neodviedol,
následne podal dňa 25.01.2007 na Daňový úrad XXXXX daňové priznanie k dani z pridanej hodnoty za zdaňovacie obdobie 4 štvrťrok 2006, v ktorom priznal daň vo výške 523,66 €, splatnú dňa 25.01.2007, ktorú zadržal a neodviedol,
následne podal dňa 25.07.2007 na Daňový úrad XXXXX daňové priznanie k dani z pridanej hodnoty za zdaňovacie obdobie 2 štvrťrok 2007, v ktorom priznal daň vo výške 458,34 €, splatnú dňa 25.07.2007, z ktorej  zadržal a neodviedol sumu 357,83 €, 
následne podal dňa 28.01.2009 na Daňový úrad XXXXX daňové priznanie k dani z pridanej hodnoty za zdaňovacie obdobie 4 štvrťrok 2008, v ktorom priznal daň vo výške 603,66 €, splatnú dňa 26.01.2009, z ktorej zadržal a neodviedol sumu 517,72 €, 
následne podal dňa 27.04.2009 na Daňový úrad XXXXX daňové priznanie k dani z pridanej hodnoty za zdaňovacie obdobie 1 štvrťrok 2009, v ktorom priznal daň vo výške 925,80 €, splatnú dňa 27.04.2009, ktorú zadržal a neodviedol,
následne podal dňa 27.07.2009 na Daňový úrad XXXXX daňové priznanie k dani z pridanej hodnoty za zdaňovacie obdobie 2 štvrťrok 2009, v ktorom priznal daň vo výške 615,70 €, splatnú dňa 27.07.2009, ktorú zadržal a neodviedol,
následne podal dňa 26.10.2009 na Daňový úrad XXXXX daňové priznanie k dani z pridanej hodnoty za zdaňovacie obdobie 3 štvrťrok 2009, v ktorom priznal daň vo výške 279,01 €, splatnú dňa 26.10.2009, ktorú zadržal a neodviedol, pričom zadržaním a neodvedením uvedenej dane na ujmu štátneho rozpočtu Slovenskej republiky spôsobil škodu v celkovej výške 5242,95 €
na zločin neodvedenia dane a poistného podľa § 277 odsek 1, odsek 2 písmeno b) Trestného zákona, 

pričom v tej časti skutku, ktorej sa uznesenie o zastavení trestného stíhania týka:  

kde ako daňový subjekt XXXXX - TELAM, 925 22 XXXXX, DIČ: XXXXX, IČO: XXXXX podal daňové priznanie k dani z príjmov fyzickej osoby za zdaňovacie obdobie roku 2005 a 2006 a vlastnú daňovú povinnosť v celkovej výške 3025,08 €, pričom uvedenú splatnú daň nezaplatil, čím spôsobil pre štátny rozpočet Slovenskej republiky celkovú škodu vo výške 3008,47 €,

ostala právna kvalifikácia nezmenená, a teda skutok bol posudzovaný ako prečin nezaplatenia dane podľa § 278 odsek 1 Trestného zákona.

Vykonaným dokazovaním týkajúcim sa prečinu nezaplatenia dane podľa § 278 odsek 1 Trestného zákona, bol zistený nasledovný skutkový stav:

Obvinený XXXXX vo svojej výpovedi uviedol, že si je vedomý toho, že nezaplatil dane, pričom to nebolo úmyselné ale preto, že nemal finančné prostriedky na zaplatenie týchto daní. Zároveň vypovedal, že má veľa osobných problémov v rodine ako aj zdravotných problémov a preto nemal vôľu uhradiť predmetné dane.

Do vyšetrovacieho spisu boli zabezpečené nasledujúce potrebné dôkazy:

Daňové priznanie k dani z príjmov fyzickej osoby za rok 2005 daňovníka - obvineného XXXXX, Výkaz o majetku a záväzkoch roku 2005, Výkaz o príjmoch a výdavkoch roku 2005 účtovnej jednotky XXXXX, Daňové priznanie k dani z príjmov fyzickej osoby za rok 2006 daňovníka - obvineného XXXXX, Výkaz o majetku a záväzkoch roku 2006, Výkaz o príjmoch a výdavkoch roku 2006 účtovnej jednotky XXXXX.

V priebehu vyšetrovania bol povereným príslušníkom Policajného zboru v zmysle § 142 odsek 1 Trestného poriadku pribratý znalec z odboru ekonómie a manažmentu, odvetvia účtovnícta a daňovníctva za účelom vypracovania Znaleckého posudku. Znalec vypracoval Znalecký posudok č. 3/2011 a následne Dodatok k znaleckému posudku č. 3/2011, pričom zároveň bol znalec XXXXX, ktorý uvedené posudky vypracoval, vypočutý.

Z výsluchu znalca XXXXX jednoznačne vyplýva, že obvinený XXXXX v zmysle vypracovaného znaleckého posudku mal za zdaňovacie obdobie roku 2005 k dani z príjmu fyzických osôb zaplatiť daň vo výške 1135,33 €, splatnú dňa 31.03.2006, ktorú nezaplatil, pričom v uvedenom období mal dostatok finančných prostriedkov na úradu tejto daňovej povinnosti. Zároveň však uviedol, že za zdaňovacie obdobie roku 2006 k dani z príjmu fyzických osôb obvinený XXXXX mal zaplatiť daň vo výške 1889,75 €, splatnú dňa 02.04.2007, ktorú nezaplatil, avšak čo je potrebné zdôrazniť, v uvedenom období nemal dostatok finančných prostriedkov na úhradu tejto daňovej povinnosti.

Disponibilné finančné prostriedky podľa vyjadrenia znalca predstavovali prostriedky obvineného na účte, v pokladni v hotovosti a v hotovosti vybraté na súkromné účely k danému obdobiu. 

V zmysle znaleckého dokazovania je zrejmé, že v čase splatnosti dane z príjmu fyzických osôb za zdaňovacie obdobie roku 2006 obvinený XXXXX nemal dostatok disponibilných finančných prostriedkov na jej úhradu a teda fakticky nemal možnosť uhradiť uvedenú daň.

Podľa § 8 Trestného zákona, trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.

Na to, aby určité konanie mohlo byť posúdené ako trestný čin musia byť súčasne naplnené všetky obligatórne podmienky trestného činu, ktorými sú protiprávnosť a formálne znaky, t.j. znaky skutkovej podstaty trestného činu uvedené v Trestnom zákone a to: objekt, objektívna stránka, subjekt a subjektívna stránka trestného činu.
	Trestného činu nezaplatenia dane podľa § 278 odsek 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie,

Objektom trestného činu je záujem štátu na včasnom zaplatení dane v termíne ich splatnosti podľa príslušných právnych predpisov. 

Z hľadiska trestnej zodpovednosti je dôležitý rozsah následku tohto trestného činu, nakoľko v danom prípade musí ísť o nezaplatenie dane alebo poistného vo väčšom rozsahu.

Dôležitým predpokladom trestnej zodpovednosti podľa tohto ustanovenia je solventnosť páchateľa. V prípade, že páchateľ objektívne nemal prostriedky na zaplatenie dane, resp. poistného v lehote jej splatnosti, nebude pre tento trestný čin trestne zodpovedný. 

Subjektívna stránka trestného činu vyžaduje úmyselné zavinenie, pričom úmysle musí pokrývať celú objektívnu stránku trestného činu, teda nezaplatenie dane alebo poistného vo väčšom rozsahu.

	Podľa § 125 odsek 1 alinea Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu.

Z hore uvedeného vyplýva, že obvinený XXXXX mal za zdaňovacie obdobie roku 2005 k dani z príjmov fyzických osôb zaplatiť splatnú daň vo výške 1135,33 € a za zdaňovacie obdobie roku 2006 k dani z príjmov fyzických osôb splatnú daň vo výške  1889,75 €. V súčte táto splatná daňová povinnosť predstavovala sumu 3025,08 €, čo predstavovalo spôsobenie vyžadovanej väčšej škody v zmysle Trestného zákona, čím by bol naplnený znak objektívnej stránky trestného činu nezaplatenia dane podľa § 278 odsek 1 Trestného zákona. 

Nakoľko z vykonaného znaleckého dokazovania vyplynulo, že obvinený XXXXX objektívne nemal dostatok finančných prostriedkov na úhradu splatnej daňovej povinnosti za zdaňovacie obdobie roku 2006 k dani z príjmu fyzických osôb vo výške 1889,75 €, čoho následkom sa celková spôsobená škoda nezaplatením splatnej dane znížila na škodu objektívne spôsobenú obvineným len za zdaňovacie obdobie roku 2005, ktorá predstavovala škodu vo výške 1135,33 €, teda  škodu malú (v zmysle Trestného zákona), nie však škodu väčšiu vyžadovanú k naplneniu znaku objektívnej stránky daného trestného činu nezaplatenia dane podľa § 278 odsek 1 Trestného zákona.  

Podľa ustanovenia § 215 odsek 1 písmeno b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Poučenie: 	Proti tomuto uzneseniu je prípustná sťažnosť, ktorú možno podať do 3 dní od jeho doručenia prostredníctvom tunajšej prokuratúry na Krajskú prokuratúru v Bratislave. Sťažnosť má odkladný účinok.

JUDr. Peter Hatala
prokurátor